VSA wil Zim se verkiesingsuitslae sienZimbabwiese Verkiesingskommisie (ZEC) Foto: Matthews Baloyi, ANA Jeff Flake, senator van Arizona in die VSA, het Vrydagaand ŉ beroep op die Zimbabwiese verkiesingskommissie gedoen om gestand te doen aan sy belofte oor deursigtigheid en alle inligting oor stemmery vry te stel. Flake het gesê om seker te maak dat die verkiesingsuitslae van 30 Julie vertrou kan word, moet die ZEC omvattende inligting vrystel, insluitend uitslae van elke kieserstasie wat deur party-agente afgeteken is. Dié agente was teenwoordig vir die stemmery en saamstel van uitslae. Flake is ook die voorsitter van die senaat se subkomitee van buitelandse betrekkinge oor Afrikakwessies. Hy het gesê die geweld wat in die land uitgebreek het ná die verkiesing herinner aan die dae van verdrukking van voormalige president Robert Mugabe. “Die gebruik van die Zimbabwiese weermag om op politieke betogings te reageer en die gebruik van die polisiemag om perskonferensies te ontwrig is nie tekens van ŉ nuwe era nie. Dit lyk egter soos ŉ vreeslike verlede.” Flake het gesê ná dekades van wanbestuur deur Robert Mugabe, verdien Zimbabwe nou ŉ regering wat sy mense werd is. Flake was in Zimbabwe om die verkiesing dop te hou en het gesê burgers het op 30 Julie kilo’s ver geloop om te stem. “Tydens my besoek aan nagenoeg ŉ dosyn stembusse in die platteland van Zimbabwe, het ek gesien hoe verteenwoordigers van Zanu-PF en MDC-Alliansie vriendelik gesels en mekaar help om behoorlik die resultate te bepaal. Ek het gesien daar is ‘n hoop vir ŉ beter, meer demokratiese en voorspoedige toekoms vir Zimbabwe.” Geweld het egter op 1 Augustus in Harare uitgebreek en die lewens van minstens ses persone geëis. Talle persone is dood. Vermoedelik MDC-Alliansie-ondersteuners het met die weermag gebots toe hulle teen beweerde verkiesingsbedrog betoog het. Die Zimbabwiese Republikeinse Polisie het ook joernaliste uit mekaar gejaag wat vir ŉ perskonferensie van MDC-Alliansieleier Nelson Chamisa wou bymekaar kom. Chamisa het later aan verslaggewers gesê hy sal regstappe oorweeg.